**ΦΟΙΤΗΣΗ**

Καταργείται η διάκριση των απουσιών **σε δικαιολογημένες και αδικαιολόγητες**. Είναι αυτονόητο ότι **οι κηδεμόνες των μαθητών/τριών επιβάλλεται να ενημερώνουν άμεσα για κάθε απουσία του/της μαθητή/τριας.** **Η αμφίδρομη επικοινωνία με τους γονείς και το σχολείο, όσον αφορά τις απουσίες, θα γίνεται εφεξής με ηλεκτρονικό ταχυδρομείο, αποστολή SMS, τηλεφωνικά ή με επιστολή.**

Επισημαίνεται επίσης, ότι **από το τρέχον διδακτικό έτος επαρκής χαρακτηρίζεται η φοίτηση μαθητή/τριας, εφόσον το σύνολο των απουσιών του/της δεν υπερβαίνει τις εκατόν δεκατέσσερις (114). Εάν τις υπερβαίνει, η φοίτηση χαρακτηρίζεται *ανεπαρκής* και ο/η μαθητής/τρια είναι υποχρεωμένος/η να επαναλάβει τη φοίτησή του/της στην ίδια τάξη (Άρθρο 28).**

**Ειδικά για το σχολικό έτος 2017-18, μπορεί να χαρακτηριστεί *επαρκής* και η φοίτηση μαθητή/-τριας που πραγματοποίησε έως 164 απουσίες, εφόσον συντρέχουν σωρευτικά τα εξής : α) για τις παραπάνω από τις 114 έχει προσκομίσει δικαιολογητικά από γιατρό που βεβαιώνουν την ασθένεια, β) ο Γενικός Μέσος Όρος της προφορικής βαθμολογίας, που προκύπτει από το άθροισμα των μέσων όρων των δύο τετραμηνιαίων βαθμών διαιρούμενο με τον αριθμό των διδασκόμενων μαθημάτων, είναι δεκαπέντε πλήρες και γ) δεν έχει κάνει χρήση της μη προσμέτρησης απουσιών του άρθρου 24 παρ. 2 και 3 ( Άρθρο 28)(αφορά χειρουργική επέμβαση ή νοσηλεία)**. **Επισημαίνεται ότι τα εν λόγω δικαιολογητικά, τα οποία έχουν ήδη κατατεθεί ή θα κατατεθούν για τη δικαιολόγηση απουσιών, πρέπει να τηρηθούν έως και την ημέρα λήξης των μαθημάτων κατά την οποία ο Σύλλογος Διδασκόντων/ουσών αποφασίζει για τον χαρακτηρισμό της φοίτησης των μαθητών/τριών, λαμβάνοντας υπόψη το σύνολο των απουσιών που έχουν πραγματοποιηθεί εντός του τρέχοντος έτους.**

**ΕΓΓΡΑΦΕΣ ΚΑΙ ΑΝΑΝΕΩΣΗ ΕΓΓΡΑΦΗΣ ΜΑΘΗΤΩΝ**

Από το σχολικό έτος **2018-2019** θα πρέπει να δοθεί προσοχή στις αλλαγές ως προς τη διαδικασία και τις προθεσμίες εγγραφών και ανανέωσης εγγραφών, οι οποίες θα ξεκινήσουν εντός του τρέχοντος έτους. **Μέσα στον Μάιο κάθε σχολικής χρονιάς οι γονείς/κηδεμόνες καλούνται να κάνουν ηλεκτρονική αίτηση εγγραφής - δήλωση προτίμησης για την εγγραφή και ένταξη των παιδιών τους σε τάξη ή τμήμα Προσανατολισμού, Τομέα ή Ειδικότητα την επόμενη σχολική χρονιά.**

**Για την εγγραφή** μαθητή/τριας σε Γενικό Λύκειο οι ενδιαφερόμενοι/ες καλούνται, προκειμένου να ολοκληρώσουν την εγγραφή τους, **να υποβάλουν τα παρακάτω δικαιολογητικά:**

α. Έντυπο της Αίτησης Εγγραφής

β. Απολυτήριο Γυμνασίου, εφόσον αυτό δεν έχει διαβιβαστεί υπηρεσιακά, ή άλλος ισότιμος τίτλος.

γ. Εκτύπωση της Ηλεκτρονικής Δήλωσης Προτίμησης

δ. Υπεύθυνη Δήλωση του ν. 1599/1986 (Α' 75), του κηδεμόνα του/της μαθητή/τριας ή του/της ιδίου/ας αν είναι ενήλικος/η στην οποία θα δηλώνονται:

αα) Η νομιμότητα της άσκησης της κηδεμονίας σύμφωνα με το άρθρο 13 σε περίπτωση που ο/η μαθητής/τρια είναι ανήλικος/η, εκτός εάν έχει ήδη υποβάλει δήλωση κηδεμονίας κατά την εγγραφή τον Ιούνιο.

ββ) Η αποδοχή της ηλεκτρονικής ενημέρωσης για ζητήματα της πορείας φοίτησης του/της μαθητή/τριας καθώς και η ηλεκτρονική διεύθυνση για την παραλαβή των ηλεκτρονικών μηνυμάτων ή ο αριθμός του τηλεφώνου στο οποίο θα αποστέλλονται τα SMS.

**ΜΕΤΕΓΓΡΑΦΕΣ**

Η μετεγγραφή μαθητή/τριας πραγματοποιείται μετά από αίτηση του κηδεμόνα του/της, εάν διαπιστωθεί ότι συντρέχει ένας από τους παρακάτω λόγους:

α. ο/η μαθητής/τρια μετακόμισε σε απόσταση που καθιστά αδύνατη ή εξαιρετικά δυσχερή τη φοίτηση του στο σχολείο που έχει εγγραφέι.

β. για φοίτηση σε ιδίου τύπου σχολείου στο οποίο λειτουργεί τμήμα ομάδας προσανατολισμού, τμήμα μαθημάτων επιλογής που δεν λειτουργεί στο σχολείο από το οποία πραγματοποιείται η μετεγγραφή.

γ. για φοίτηση σε διαφορετικού τύπου Λυκείου.

δ. ο/η μαθητής/τρια απέκτησε δικαίωμα φοίτησης σε πρότυπο ή πειραματικό ή μουσικό ή καλλιτεχνικό σχολείο.

Οι μαθητές δικαιούνται μία μόνο μετεγγραφή κατά το ίδιο σχολικό έτος

Αν ο μαθητής επιθυμεί να υποβάλει αίτηση για μετεγγραφή εκτός των λόγων που προαναφέρονται, τότε υποβάλλει αίτηση στον αρμόδιο Δ/ντή Δευτεροβάθμιας Εκπαίδευσης, στην οποία θα αναφέρει τους αποχρώντες λόγους της κατ΄ εξαίρεση μετεγγραφής, προσκομίζοντας τα έγγραφα και πιστοποιητικά, που, κατά την εκτίμηση του, τεκμηριώνουν τους λόγους του αιτήματος του.

Οι μετεγγραφές γίνονται από την έναρξη του διδακτικού έτους έως και τη λήξη του Α΄ τετραμήνου.